ไฟแนนซ์ทูเดย์
ข้อมูลที่น่าสนใจคือ ประมาณการตัวเลขเงินเฟ้อในไตรมาส 4 ของปีนี้ แบงก์ชาติมองไว้ในกรณีเลวร้ายที่ 4.5%
16 พ.ค. 2555

ข้อมูลที่น่าสนใจคือ ประมาณการตัวเลขเงินเฟ้อในไตรมาส 4 ของปีนี้ แบงก์ชาติมองไว้ในกรณีเลวร้ายที่ 4.5% 
ซึ่งเป็นตัวเลขที่เห็นแล้วเสียววาบที่กระเป๋าสตางค์อย่างยิ่ง เพราะสูงกว่าดอกเบี้ยเงินฝากทุกประเภทที่มีอยู่ในขณะนี้




ฉะนั้น ไม่น่าแปลกใจที่หนี้ครัวเรือนพุ่งกระฉูด ความสามารถในการชำระหนี้ลดลง ยามนี้ไม่ต้องพูดถึงเงินออม
ยามข้าวยากหมากแพง คนกลุ่มเดียวที่ไม่เดือดเนื้อร้อนใจกับใครคือคนรวย ที่มีอยู่หยิบมือเดียวถ้าเทียบกับประชากรทั้งประเทศ ส่วนผู้ใช้แรงงานแห้งกรอบ
...เสียงดังมาจากกระทรวงการคลังว่าจู่ๆ มีชื่อ นิวัตต์ จิตตาลาน เป็นตัวเก็งเอ็มดีแบงก์กรุงไทยนั้นเป็นไปไม่ได้ เพราะเฮียนิวัตต์อายุ 60 ปีไปแล้ว สูงวัยเกินไปที่จะรับตำแหน่งนี้ ถ้าเป็นกรรมการธนาคารก็ว่าไปอย่าง
...ส่วนธนาคารออมสิน ทางสหภาพแรงงานตั้งวงอุ้ม เลอศักดิ์ จุลเทศ ผู้อำนวยการธนาคารออมสินคนปัจจุบัน อยากให้เป็นผู้อำนวยการต่อไปอีกวาระ เพราะผลงานประทับจิต แถมรุมจวกบอร์ดแบงก์ที่ขัดขวางการทำงานของธนาคาร ทำให้ทุนหายกำไรหด
...ว่าที่ประธานบอร์ดแบงก์ชาติคนใหม่ ดร.โกร่ง วีรพงษ์ รามางกูร ยังเข้าทำงานไม่ได้จนกว่าจะโปรดเกล้าฯ แต่งตั้งลงมา จึงไม่ขอวิพากษ์วิจารณ์การทำงานของท่าน จนกว่าจะเข้ารับตำแหน่งแล้ว แต่ที่รู้และที่เห็น แถมทำนายล่วงหน้าว่า ดร.โกร่ง นอนมาแน่ๆ ก็เพราะมีภารกิจยิ่งใหญ่ ที่จะต้องขอแก้กฎหมายนำเงินทุนสำรองทางการมาใช้ให้ได้ เพราะรัฐบาลกำลังโซเซขาดดุลงบประมาณต่อเนื่องมา 2 ปีแล้ว แถมหนี้สาธารณะก็สูง ขนาดเล่นแร่แปรบัญชีโยกหนี้กองทุนฟื้นฟูฯ ไปให้แบงก์ชาติแล้ว แล้วสัดส่วนหนี้ต่อจีดีพีก็ยังมีแนวโน้มเพิ่มขึ้น ทางเลือกมีไม่มาก ต้องใช้คนกล้า ไม่แคร์สื่อ ถึงจะทำภารกิจลุล่วงไปได้